Fyrstu ergoterapeutarnir í Føroyum vóru Bergfríð Husgarð sála, Kirstin Meitil og Else Godtved Jacobsen. Allar arbeiddu tær á Landssjúkrahúsinum. Nevndu ergoterapeutar nomu sær útbúgving í 60´unum. Tá æt útbúgvingin“ terapiassistent” og fekk hon seinni heiti ergoterapeut. Øll tey fyrstu árini vóru ergoterapeutar í Føroyum løntir sambært donskum sáttmála og vóru eisini limir í danska Ergoterapeutfelgnum. Tá Føroya Landsstýri í 1987 avgjørdi framyvir bert at gera sáttmálar við føroysk fakfeløg, bleiv stovnað ein føroysk deild“ amtskreds” av danska Ergoterapeutfelagnum. Í mars 1987 samráddi danska Ergoteapeutfelagið seg fram til ein fyribilssáttmála, íð skuldi galda fram til 01.06. 1988 og eftir hetta verða avloystur av einum føroyskum. Stovnandi aðalfundurin í føroyska“ amtskredsinum” varð hildin 16.09. 1987 og í nevndina komu: Hanna á Reynatúgvu, Lone Barkholt, Marjun Olsen og Anna Petersen. Nevnast kann, at í 1987 vóru 7 limir í ergoterapeutfelagnum, meðan tað í dag eru 62 limir (januar 2016). Tá føroyska deildin varð sett á stovn, fekk hon samráðingarrættin um hendi vegna danska Ergoterapeutfelagið. Á heysti 1988 fóru tey 5 smáu fakfeløgini saman til samráðingar um fyrsta sáttmálan. Fyrstu samráðingarnar endaðu við verkfalli, ið vardi í 2½ mánaða, og tá avtornaði fekk hvør limur kr. 170, -meira um mánaðin… 🙂 Hóast hetta verkfallið ikki gav nógv í krónum og oyrum, og vit aftaná vóru ógvuliga vónbrotnar, kunnu vit í dag siga, at hetta var ein góð venjing í fakfelagsarbeiði og byrjanin til tað samanhald, sum hevur verið millum tey 5 smáu fakfeløgini, sum myndaðu 5´aran (Fysioterapeutfelag Føroya, Biaoanalytikarafelagið, Ljósmøðrafelagið, Kost- og Føðslufelag Føroya og Ergoterapeutfelagið). Hesi seinastu árini hevur Heilsurøktarafelagið verið við í samstarvinum, sum nú er nevnt 6’ arin. Síðani 26. februar 2005 hevur Ergoterapeutfelagið verið eitt sjálvstøðugt føroyskt fakfelag.